กิมเอ็งประเดิมคุมDWลดเสี่ยง
กิมเอ็งคุมความเสี่ยง DW ด้วยตนเอง ให้ลูกค้าซื้อบัญชีเงินสดทันทีหากตัวใดมีค่าความผันผวนแตะ 150%
18 ส.ค. 2554

กิมเอ็งคุมความเสี่ยง DW ด้วยตนเอง ให้ลูกค้าซื้อบัญชีเงินสดทันทีหากตัวใดมีค่าความผันผวนแตะ 150% 
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ กิมเอ็ง (ประเทศไทย) หรือ KEST เปิดเผยว่า บริษัทจะให้ผู้ลงทุนซื้อขายด้วยบัญชีเงินสด (Cash Account) เท่านั้น สำหรับใบสำคัญแสดงสิทธิอนุพันธ์อ้างอิงหุ้นสามัญ (DW) ที่มีค่าสะท้อนความผันผวนของราคา (Implied Volatility) สูงเกินระดับ 150% โดยจะคำนวณค่าความผันผวนดังกล่าวทุกสัปดาห์ 
ทั้งนี้ บริษัทเพิ่งเริ่มดำเนินการเมื่อ 2 สัปดาห์ที่ผ่านมา หลังเห็นว่า DW จำนวน 510 ตัวค่าความผันผวนสูงเกิน 150% แม้ว่าขณะนี้จะลดลงมาเหลือ 23 ตัวก็ตาม นับเป็นนโยบายการควบคุมความเสี่ยงของบริษัทที่มีต่อลูกค้า 
“แนวทางการบริหารความเสี่ยงนี้เข้าใจว่าโบรกเกอร์หลายแห่งทำอยู่ เท่าที่คุยกับโบรกเกอร์ผู้ออก DW ต่างจะใช้ค่าสะท้อนความผันผวนของราคาระดับดังกล่าว เป็นตัวพิจารณาความเสี่ยง และระดับ 150% นั้น น่าจะเป็นระดับเหมาะสม แต่ยังไม่มีการประกาศเป็นข้อบังคับของสมาคมบริษัทหลักทรัพย์ เพราะขณะนี้ทางสมาคมกำลังสำรวจความคิดเห็นอยู่” นายมนตรี กล่าว
นายมนตรี กล่าวต่อไปว่า ในปีนี้กิมเอ็งจะออก DW จำนวน 4 ตัว ซึ่งคาดว่าบริษัทจะได้รับเงินสดจากการเสนอขายทั้งหมด 100-200 ล้านบาท ประกอบไปด้วย BANP42CA และ PTT42CA เข้าซื้อขายวันที่ 29 ต.ค.นี้ และอีก 2 ตัว BBL42CA และ PTTE42CA เข้าซื้อขายวันที่ 2 พ.ย.นี้
สำหรับปีหน้าคาดว่าจะออก DW อีก 2030 ตัว และคาดว่าทั้งอุตสาหกรรมจะออกประมาณ 200-300 ตัว
ผลดำเนินงาน KEST ไตรมาส 3 ปีนี้กำไรสุทธิ 292.34 ล้านบาท หรือ 0.51 บาท เพิ่มขึ้นประมาณ 21% จากช่วงเดียวกันปีก่อนและรวม 9 เดือนแรกกำไรดีขึ้นเป็น 563.50 ล้านบาท หรือ 0.99 บาทต่อหุ้น